CELEX: 32022D0863
Language: sk
Date: 2022-05-24 00:00:00
Title: Rozhodnutie Rady (EÚ) 2022/863 z 24. mája 2022 o pozícii, ktorá sa má v mene Európskej únie zaujať v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o zmeny uvedeného dohovoru

2.6.2022   
               
               
                  SK
               
               
                  Úradný vestník Európskej únie
               
               
                  L 151/62
               
            
         ROZHODNUTIE RADY (EÚ) 2022/863
         z 24. mája 2022
         o pozícii, ktorá sa má v mene Európskej únie zaujať v spoločnom výbore EÚ – CTC zriadenom Dohovorom o spoločnom tranzitnom režime z 20. mája 1987, pokiaľ ide o zmeny uvedeného dohovoru
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Dohovor o spoločnom tranzitnom režime (ďalej len „dohovor“) (1) uzavrela Únia rozhodnutím Rady 87/415/EHS (2) a platnosť nadobudol 1. januára 1988.
                  
               
                     (2)
                  
                  
                     Podľa článku 15 ods. 3 písm. a) dohovoru môže spoločný výbor zriadený podľa článku 14 ods. 1 dohovoru (ďalej len „spoločný výbor EÚ – CTC“) rozhodnutiami prijímať zmeny dodatkov k dohovoru.
                  
               
                     (3)
                  
                  
                     Spoločný výbor EÚ – CTC má na začiatku roka 2022 prijať rozhodnutie o zmene dodatkov I, IIIa a IV k dohovoru.
                  
               
                     (4)
                  
                  
                     Je vhodné stanoviť pozíciu, ktorá sa má v mene Únie zaujať v spoločnom výbore EÚ – CTC, keďže rozhodnutie bude mať pre Úniu právne účinky. Keďže spoločný výbor EÚ – CTC zvyčajne zasadá len raz ročne, je vhodné umožniť, aby sa pozícia Únie vyjadrila buď na nadchádzajúcom zasadnutí alebo prostredníctvom písomného postupu.
                  
               
                     (5)
                  
                  
                     Príloha B k delegovanému nariadeniu Komisie (EÚ) 2015/2446 (3) bola zmenená delegovaným nariadením Komisie (EÚ) 2021/234 (4) a príloha B k vykonávaciemu nariadeniu Komisie (EÚ) 2015/2447 (5) bola zmenená vykonávacím nariadením Komisie (EÚ) 2021/235 (6). V uvedených prílohách sa stanovujú spoločné požiadavky na údaje, formáty a kódy pre tranzitné vyhlásenie s cieľom lepšie zosúladiť spoločné údajové prvky na uchovávanie informácií a ich výmenu medzi colnými orgánmi, ako aj medzi colnými orgánmi a hospodárskymi subjektmi. Uvedené zmeny boli potrebné, aby sa zabezpečila interoperabilita elektronických colných systémov používaných pre rôzne typy colných vyhlásení a oznámení. Dodatok IIIa k dohovoru, ktorý odzrkadľuje prílohu B k delegovanému nariadeniu (EÚ) 2015/2446 a prílohu B k vykonávaciemu nariadeniu (EÚ) 2015/2447, by sa preto mal zodpovedajúcim spôsobom zmeniť.
                  
               
                     (6)
                  
                  
                     Zmeny dodatku IIIa k dohovoru vyžadujú prečíslovanie odsekov a oddielov. Odkazy na dodatok IIIa v dodatku I k dohovoru by sa preto mali zosúladiť s novým číslovaním.
                  
               
                     (7)
                  
                  
                     V dodatku IV k dohovoru sa stanovujú pravidlá vzájomnej pomoci pri vymáhaní pohľadávok. Uvedené pravidlá sú dôležité, pretože chránia finančné záujmy krajín spoločného tranzitného režimu, Únie a členských štátov. Uvedené pravidlá by sa mali zrevidovať, aby sa zosúladili s príslušnými pravidlami Únie,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na nadchádzajúcom zasadnutí spoločného výboru EÚ – CTC alebo písomným postupom v spoločnom výbore EÚ – CTC, je založená na návrhu rozhodnutia spoločného výboru EÚ – CTC pripojenom k tomuto rozhodnutiu (7).
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 24. mája 2022
            
               
                  Za Radu
               
               
                  predseda
               
               B. LE MAIRE
            
         
         
            (1)  Ú. v. ES L 226, 13.8.1987, s. 2.
         
            (2)  Rozhodnutie Rady 87/415/EHS z 15. júna 1987 týkajúce sa uzatvorenia Dohovoru medzi Európskym spoločenstvom, Rakúskou republikou, Fínskou republikou, Islandskou republikou, Nórskym kráľovstvom, Švédskym kráľovstvom a Švajčiarskou konfederáciou o spoločnom tranzitnom režime (Ú. v. ES L 226, 13.8.1987, s. 1).
         
            (3)  Delegované nariadenie Komisie (EÚ) 2015/2446 z 28. júla 2015, ktorým sa dopĺňa nariadenie Európskeho parlamentu a Rady (EÚ) č. 952/2013, pokiaľ ide o podrobné pravidlá, ktorými sa bližšie určujú niektoré ustanovenia Colného kódexu Únie (Ú. v. EÚ L 343, 29.12.2015, s. 1).
         
            (4)  Delegované nariadenie Komisie (EÚ) 2021/234 zo 7. decembra 2020, ktorým sa mení delegované nariadenie (EÚ) 2015/2446, pokiaľ ide o spoločné požiadavky na údaje, a delegované nariadenie (EÚ) 2016/341, pokiaľ ide o kódy, ktoré sa majú používať v určitých formulároch (Ú. v. EÚ L 63, 23.2.2021, s. 1).
         
            (5)  Vykonávacie nariadenie Komisie (EÚ) 2015/2447 z 24. novembra 2015, ktorým sa stanovujú podrobné pravidlá vykonávania určitých ustanovení nariadenia Európskeho parlamentu a Rady (EÚ) č. 952/2013, ktorým sa ustanovuje Colný kódex Únie (Ú. v. EÚ L 343, 29.12.2015, s. 558).
         
            (6)  Vykonávacie nariadenie Komisie (EÚ) 2021/235 z 8. februára 2021, ktorým sa mení vykonávacie nariadenie (EÚ) 2015/2447, pokiaľ ide o formáty a kódy spoločných požiadaviek na údaje, určité pravidlá dohľadu a príslušný colný úrad na umiestnenie tovaru do colného režimu (Ú. v. EÚ L 63, 23.2.2021, s. 386).
         
            (7)  Pozrite dokument ST 7680/22 ADD 1na http://register.consilium.europa.eu.